open-index/open-wikipedia-markdown huggingface dataset:
RN-40 (ydinpommi)

**RN-40** (ven. **PH-40**, myös: *8U64*) on venäläisvalmisteinen taktinen ydinpommi. Sen räjähdysvoimakkuus on 30 kilotonnia. Ase on vapaasti putoava, ja se vaatii pudotukseen erityisen lentomanööverin eli pudottavan lentokoneen tekemän liikehdinnän pommitusta varten. Mahdollisia lentotapoja siihen lienee kaksi. Suhteellisen aerodynaamisessa ydinpommissa ei ole laskuvarjoa. Ydinaseessa ei esiinny muunneltavaa laukaisuvoimakkuutta.
MiG-29 -konetyyppiin kehiteltiin vasemman puoleiseen sisempään siipiripustimeen vahvennos RN-40 pommin käyttöä varten.

Aseen kehittelypaikka oli VNIIEF Arzamas-16 Sarovissa. RN-40 -pommia edelsivät: RN-24, RN-25 (erityisesti MiG-21N -konetta "Nositel" varten suunniteltu ase, omamassa n. 500 kg)sekä RN-28. Nämä olivat käytössä 1970-luvun alusta ainakin 1980-luvun keskivaiheille. RN-28 palveli 1990-luvun alulle asti. Niiden teho oli pienempi ja ainakin osin säädeltävä (5-10 kT).  Lännessä RN-40 -asetta vastaavin lienee B61 Mod 12 (teho 50 kT). 

## Lähteet
*Komuro, Tetsuya: Superhävittäjät & Taistelukoneet, s. 54-55, 80. IMP Nordic / Amber Books, 2009. 

### Viitteet
Freiberg am Neckar

**Freiberg am Neckar** on kaupunki Baden-Württembergin osavaltiossa lounaisessa Saksassa. Se sijaitsee Ludwigsburgin piirikunnan itäosassa Stuttgartin suurkaupunkialueella.

## Maantiede
Freiberg am Neckar sijaitsee Reinin 367-kilometrisen sivujoen Neckarin varrella noin 17 kilometriä Stuttgartista pohjoiseen. Freiberg muodostettiin 1970-luvulla liittämällä aiemmin itsenäiset kunnat Beihingen am Neckar, Geisingen am Neckar ja Heutingsheim yhteen.

## Historia
Nyky-Freibergin alueella on asuttu jo nuoremman kivikauden aikana. Ensimmäiset roomalaiset saapuivat alueelle noin vuonna 85 ja se pysyi lähes 200 vuotta heidän vallassaan. Roomalaisten jälkeen tulivat alemannit, jotka väistyivät noin vuonna 500. Beihingen ja Geisingen mainitaan asiakirjoissa ensi kerran vuonna 844. Württembergin teollistuminen alkoi 1700-luvun lopulla. Toisen maailmansodan tuhoista Freiberg selvisi vähin vaurioin ja sinne saapui pakolaisia idästä. Alkoi nopea kaupungistuminen.

Freiberg am Neckar on kaupunkina verrattain nuori, joten sillä ei ole vanhaakaupunkia. Kolmen historiallisen kylän alueilla on kuitenkin omat vanhat kyläkeskuksensa, joissa sijaitsee viisi vanhaa linnaa.

## Talous ja liikenne
Freiberg am Neckarissa toimii muun muassa erilaisia kiinnikkeitä suunnitteleva ja valmistava kansainvälinen Velcro GmbH ja jätehuoltoalan Karl Stein & Söhne GmbH. Freibergin rautatieasema sijaitsee rataosuudella Backnang–Ludwigsburg linjan S4 varrella. Linja S4 on osa Stuttgartin paikallisjunajärjestelmää. Rataosuus avattiin 1879. Moottoritie Bundesautobahn 81 kulkee Freibergin halki.

## Lähteet

## Aiheesta muualla
*Freiberg am Neckar, Baden-Württemberg, Saksa — Sunrise, Sunset, and Daylength
Markgröningen

**Markgröningen** on kaupunki Baden-Württembergin osavaltiossa lounaisessa Saksassa. Se sijaitsee Ludwigsburgin piirikunnan länsiosassa Stuttgartin suurkaupunkialueella. Markgröningen tunnetaan muun muassa näyttävästä raatihuoneestaan.

## Maantiede
Markgröningen sijaitsee noin 16 kilometriä Stuttgartista luoteeseen.

## Historia
Nykyisen Markgröningenin alueella on asuttu jo muinoin. Hedelmällinen maaperä ja leuto ilmasto houkuttelivat asukkaita, joihin kuului kelttejä, roomalaisia ja heidän jälkeensä alemanneja, jotka antoivat paikalle nimen Grüningen. Ensimmäinen asiakirjamaininta paikkakunnasta on vuodelta 779 ja kaupunkina se on mainittu 1226. Kolmikymmenvuotinen sota (1618–1648) toi mukanaan ruton, joka surmasi lähes 500 kaupungin asukasta. 1700-luvulla kaupunki menetti asemiaan Ludwigsburgille, joka oli perustettu 1718. Markgröningen liitettiin rautatieverkkoon 1916. Kaupunki säästyi suurimmaksi osaksi toisen maailmansodan pommituksilta, ja sodan jälkeen sinne muutti runsaasti pakolaisia. Unterriexingen liitettiin Markgröningeniin tammikuussa 1973. Unterriexingenissä asui tuolloin lähes 2&nbsp;000 ihmistä ja Markgröningenissä lähes 10&nbsp;000.

## Talous ja liikenne
Markgröningenin yrityksiä ovat muun muassa Benseler Gruppe (pintakäsittely, purseenpoisto) ja BOSAL Automotive Carrier and Protection Systems GmbH (autojen vetokoukut). Kaupungissa toimii myös painoalan yritys Walter Zeug GmbH Buchstabenfabrik. Moottoritie Bundesautobahn 81 kulkee Markgröningenin itäpuolitse.

## Lähteet

## Aiheesta muualla
*Markgröningen, Baden-Württemberg, Saksa — Sunrise, Sunset, and Daylength
Sławomir Mentzen

**Sławomir Mentzen** (s. 20. marraskuuta 1986 Toruń) on puolalainen Konfederaation vapauden ja itsenäisyyden poliitikko.

Mentzen sai Toruńin Nikolaus Kopernikus -yliopistosta taloustieteessä maisterin arvon vuonna 2010 ja filosofian tohtorin arvon vuonna 2015. Lisäksi hän suoritti siellä lisensiaatin fysiikassa vuonna 2012. Mentzen on työskennellyt veroneuvojana ja panimoyrittäjänä. Politiikassa hän on toiminut Nowa Nadziejan (Uusi toivo) puheenjohtajana sekä yhtenä Konfederaation vapauden ja itsenäisyyden puheenjohtajista. Hänet valittiin edustajaksi Sejmiin vuonna 2023.

Mentzen on saavuttanut suuren suosion sosiaalisessa mediassa, kuten Tiktokissa. Vuonna 2019 hän kertoi kannattajiensa olevan juutalaisia, homoseksuaaleja, aborttia, verotusta ja Euroopan unionia vastaan. Sittemmin Mentzen on kertonut tämän olleen vitsi. Hän kertoi, että hänestä olisi tullut stand up -koomikko, ellei hän olisi aloittanut uraa politiikassa. Mentzen on pitänyt Euroopan unionia totalitaristisena ja kampanjoinut Puolan EU-eron puolesta. Hän on ehdottanut lainsäädäntöä avioeron estämiseksi. Mentzen tunnetaan libertaristisen talouspolitiikan edistämisestä. Hän on kritisoinut korkeaa verotusta ja sosiaaliturvaa. Mentzen allekirjoitti vuonna 2018 julistuksen, jonka nojalla hän ilmoitti omistaneensa julkisen ja yksityisen elämänsä Jeesukselle.

Mentzen asetettiin Konfederaation vapauden ja itsenäisyyden ehdokkaaksi Puolan vuoden 2025 presidentinvaaleihin. Hän vaati kampanjoidessaan kaikkien yliopistojen opintojen muuttamista maksullisiksi. Hänen mukaansa Puolalla ei ole intressiä koulutuksen rahoittamiseen valmistuneiden usein muuttaessa ulkomaille. Mentzen kertoi vastustavansa aborttioikeutta myös raiskauksesta aiheutuneiden raskauksien kohdalla.

Mentzen liitettiin vuonna 2025 Myrotvoretsin luetteloon Ukrainan vihollisina pidetyistä henkilöistä. Myrotvoretsin mukaan Mentzen lietsoo etnistä vihaa ja levittää venäläistä propagandaa. Hän on muun muassa vaatinut “Stepan Banderan kultin“ lopettamista. Lvivin pormestari Andri Sadovyi kutsui Mentzeniä venäläismieliseksi poliitikoksi, minkä seurauksena Mentzen ilmoitti kieltävänsä Sadovyilta pääsyn Puolaan mikäli voittaisi presidentinvaalit.

## Lähteet
Tamm (kaupunki)

**Tamm** on kaupunki Baden-Württembergin osavaltiossa lounaisessa Saksassa. Se sijaitsee Ludwigsburgin piirikunnan keskiosassa Stuttgartin suurkaupunkialueella. Tammin historiallista arkkitehtuuria edustaa muun muassa keskiaikainen Bartholomäus-kirkko.

## Maantiede
Tamm sijaitsee noin 17 kilometriä Stuttgartista pohjoiseen.

## Historia
Tamm mainitaan asiakirjassa ensi kerran 1287. Paikkakunnasta tuli protestanttinen 1530-luvulla. 1600-luvulla käyty kolmikymmenvuotinen sota jätti jälkeensä tyhjiä tontteja, jotka rakennettiin vasta seuraavan vuosisadan alussa. Vuonna 1800 kylän asukasluku oli 843. Napoleonin tappio Waterloossa 1815 ei tuonut Tammiin taloudellista ja sosiaalista nousukautta, vaan kävi päinvastoin. Siirtolaisuus poispäin oli suurta. Ennen ensimmäistä maailmansotaa Tamm koki nousukauden muun muassa parantuneen infrastruktuurin myötä. Toinen maailmansota oli Tammille tuhoisa. Paikkakunta toipui vähitellen sodasta ja sen asukasluku kasvoi: vuonna 1961 asukkaita oli noin 3&nbsp;900. Uusia asuinalueita rakennettiin. Kehityksen seurauksena Tamm sai kaupunkioikeudet 1. maaliskuuta 2022.

Tammin vanhaa arkkitehtuuria edustaa muun muassa kirkko St. Bartholomäus, jonka historia alkaa vuodesta 1331.

## Talous ja liikenne
Tammissa toimivia yrityksiä ovat muun muassa Willi Elbe Gelenkwellen GmbH & Co. KG (autoalan alihankinta) ja Marabu GmbH & Co. KG (tampopaino, silkkipaino). Tammin rautatieasema, Bahnhof Tamm, on Stuttgartin lähiliikenteen piirissä. Matka Stuttgartin päärautatieasemalta on noin 20 kilometriä pohjoiseen. Moottoritie Bundesautobahn 81 kulkee Tammin itäpuolitse.

## Lähteet

## Aiheesta muualla
*Tamm, Baden-Württemberg, Saksa — Sunrise, Sunset, and Daylength
Mirai Nikki

**Mirai Nikki** (, englanniksi *Future Diary*) on Sakae Esunon käsikirjoittama ja piirtämä manga. Sarjaa julkaisi suomeksi Editorial Ivrea. Mangasta on tehty myös animesovitus, jonka on ohjannut Naoto Hosoda.

## Tarina
Yukiteru Amano saa erityisen päiväkirjan yhdentoista muun kilpailijan kanssa. Päiväkirjoilla pystyy näkemään tulevaisuuteen, ja kilpailijoilla on 90 päivää aikaa tappaa muut kilpailijat.

## Lähteet
Parasyte

**Parasyte** () on Hitoshi Iwaakin käsikirjoittama ja piirtämä mangasarja. Sarjaa julkaisee suomeksi Punainen jättiläinen vuodesta 2025 alkaen. Mangasta on tehty myös animesovitus, jonka on ohjannut Kenichi Shimizu.

Sarja voitti 27. Seiun-palkinnon vuonna 1996.

## Tarina
Maahan saapuu muukalaisia, joista yksi kaappaa Shin Izumin oikean käden. Heidän on toimittava yhdessä samalla kun toiset muukalaiset käyttävät ihmisiä ruuakseen.

## Lähteet
Zettai Kareshi

**Zettai Kareshi** (, englanniksi nimellä *Absolute Boyfriend*) on Yuu Watasen käsikirjoittama ja piirtämä mangasarja. Sarjasta on tehty sovitukset televisioon Japanissa, Taiwanissa ja Etelä-Koreassa (Jeoldae geu-i).

Sarja kertoo Riikosta, joka saa kolmen päivän kokeiluun rakasteluun tarkoitetun androidin ymmärtämättä seurauksia. Kun palautus viivästyy hänen on jouduttava hoitamaan velka ilman nolon asian paljastumista.

## Lähteet
Brewerinkuusi

**Brewerinkuusi** (*Picea breweriana*) on  pohjoisamerikkalainen kuusten (*Picea*) sukuun ja mäntykasvien (Pinaceae) heimoon kuuluva havupuu.

Brewerinkuusesta voi kasvaa jopa 40 metriä korkea puu, jonka rungon halkaisija on 60–90 cm. Sen oksat kaartuvat vanhemmiten ylöspäin, mutta niiden pienemmät haarat roikkuvat alaspäin raskaiden verhojen lailla. Neulasten toinen puoli on tumman kiiltävänvihreä, toinen harmaa. Kävyt ovat lieriömäiset, noin 8 cm pitkiä, violetteja, suomut pyöristetyt ja eheäreunaiset.

Brewerinkuusi kasvaa luonnonvaraisena Yhdysvaltojen Kaliforniassa ja Oregonissa. Sitä tavataan vuoristossa 1000–2300 metrin korkeudessa. Sille sopivat kaikki ilmansuunnat, mutta parhaiten se menestyy pohjoisrinteillä. Se kasvaa kylmien, kosteiden talvien ja lämpimien, suhteellisen kuivien kesien ilmastossa, missä lämpötilat vaihtelevat välillä -1–5 °C ja 11–20 °C. Vuotuinen sademäärä vaihtelee välillä 1 000–2 800 mm.

Brewerinkuusi on luokiteltu vaarantuneeksi. Suurin uhka on metsäpalojen ja ilmastonmuutoksen yhdistelmä, erityisesti silloin, kun tuli tappaa osan aikuisista puista ja muuttunut ilmasto estää uudistumisen. Ohut kuori ja pitkät roikkuvat oksat tekevät brewerinkuusesta herkän metsäpaloille. Sarja suuria metsäpaloja roihusi vuonna 1987 koko brewerinkuusen esiintymisalueella. Sekametsissä maapalot tappoivat useimmat brewerinkuuset ja harmaapihdat, mutta paksukuoriset douglaskuusi, männyt ja komeapihta selvisivät. Brewerinkuusen toipuminen voi kestää vuosikymmeniä tai vuosisatoja näiden tulipalojen laajuuden vuoksi.

## Lähteet
Dungeon Meshi

**Dungeon Meshi** () on Ryōko Kuin käsikirjoittama ja piirtämä mangasarja. Manga on tehty Yoshihiro Miyajiman ohjaama animesovitus.

## Tarina
Ritari Laios yritti saavuttaa kadonneen kuningaskunnan aarteen syvällä luolastossa, mutta joutui perääntymään ja menetti kaikki varustuksensa. Laiosin sisko Farin jäi luolastoon ja nyt hänen on saavutettava Farin pelastaakseen tämän.

## Lähteet
Viron itsenäistyminen

**Viron itsenäistyminen** voi viitata seuraaviin Viron tapahtumiin:
*Viron itsenäisyyssota vuosina 1918−1920
*Viron itsenäisyyden palauttaminen eli neuvostomiehityksen loppuminen vuonna 1991
Aaro630

**Aaro Virkkala**, taiteilijanimeltään **Aaro630**, on suomalainen artisti ja musiikkituottaja, joka on julkaissut kolme albumia ja tuottanut ja säveltänyt lukuisia kappaleita ja albumeja muille artisteille. Hänen toinen albuminsa *Paha Maa* sijoittui Suomen virallisen albumilistan sijalle 22. ja oli ehdolla Emma-gaalassa vuoden alternative- kategoriassa vuonna 2025. Virkkala tunnetaan oman musiikkinsa ohella erityisesti Lauri Haavin tuottajana.

## Diskografia
*Pääartikkeli: [[Aaro630:n diskografia]]*

### Albumit

### EP:t

* *Aaro630 EP* (2019)

### Singlet

## Lähteet
Laurent Freixe

**Laurent Freixe** (s. 1962 Pariisi) on ranskalainen liikemies.

Freixe liittyi Nestlén palvelukseen Ranskassa vuonna 1986. Hän nousi Unkarin Nestlén johtoon vuonna 2003 ja Iberian alueen Nestlén johtoon vuonna 2007. Freixesta tuli vuonna 2008 Nestlén Euroopasta vastaava varapuheenjohtaja ja vuonna 2014 Amerikan mantereen Nestlén toimitusjohtaja. Hänestä tuli tammikuussa 2022 Latinalaisen Amerikan alueen Nestlén varapuheenjohtaja ja toimitusjohtaja. Syyskuussa 2024 Freixe aloitti toiminnan Nestlén toimitusjohtajana.

Freixe opiskeli EDHEC Business Schoolissa.

## Lähteet
MOL (yritys)

**MOL** on unkarilainen öljy- ja kaasuyhtiö, joka pitää päämajaansa Budapestissa. Yritys toimii kansainvälisesti. Sillä on jalostamoja ja petrokemian tehtaita Unkarissa, Slovakiassa ja Kroatiassa. Lisäksi sillä on laaja palveluasemien verkosto.

MOL perustettiin 1. lokakuuta 1991. Vuonna 2024 sen toimitusjohtajana toimi Zsolt Hernádi, ja työntekijöitä sillä oli 25&nbsp;000. MOL on listattu Budapestin pörssiin.

## Lähteet
Bro (Upplands-Bro)

**Bro** on taajama Upplands-Bron kunnassa Tukholman läänissä Uplannin historiallisessa maakunnassa Ruotsissa. Taajamassa oli 9&nbsp;440 asukasta vuoden 2023 lopussa.

## Lähteet

## Aiheesta muualla
Tyttökämmekät

**Tyttökämmekät** (*Pleione*) on kämmeköiden suku. Sitä tavataan luonnonvaraisena Aasiassa Himalajalta Keski-Kiinaan ja Indokiinaan ulottuvalla alueella.

Sukuun kuuluu noin 22 lajia, lisäksi niistä on kehitetty yli 400 hybridiä. Useimmat luonnonvaraiset tyttökämmekät kukkivat keväällä viileän lepojakson päätteeksi.

Lajeja:
* vaaleatyttökämmekkä *Pleione formosana*
* tummatyttökämmekkä *Pleione limprichtii*

## Lähteet
Tom Homan

**Thomas “Tom” Homan** on yhdysvaltalainen maahanmuuttoviranomainen.

Homan työskenteli poliisina ja rajavartijana. Hän toimi Barack Obaman aikana maahantulo- ja tullivalvonnassa (ICE) ja johti sitä Donald Trumpin ensimmäisellä kaudella tammikuusta 2017 kesäkuuhun 2018. Trumpin aikana Homan oli laatimassa kiisteltyä käytäntöä maahanmuuttajien lasten erottamisesta vanhemmistaan Yhdysvaltain ja Meksikon rajalla. Trump perui perheenjäsenten erottamisen toisistaan kesäkuussa 2018. Homan työskenteli tämän jälkeen Fox Newsissä, liittyi Heritage Foundationiin ja osallistui Project 2025 -suunnitelman luomiseen.

Trump nimitti Homanin vuoden 2024 lopussa tulevan hallintonsa “rajatsaariksi“, joka vastaisi laittomasti maassa oleskelevien joukkokarkotuksista. Maaliskuussa 2025 Homan sai osakseen kritiikkiä kerrottuaan, ettei hän piitannut tuomareiden karkotuksia koskevista ajatuksista. Sittemmin hän lupasi hallinnon tottelevan oikeuden määräyksiä.

## Lähteet
Brunna

**Brunna** on asuinalue Upplands-Bron kunnassa Tukholman läänissä Uplannin historiallisessa maakunnassa Ruotsissa. Se muodosti ennen oman taajamansa, kunnes kasvoi vuonna 2023 yhteen Kungsängenin kanssa.

## Lähteet

## Aiheesta muualla
Smidö

**Smidö** on taajama Upplands-Bron kunnassa Tukholman läänissä Uplannin historiallisessa maakunnassa Ruotsissa Taajamassa oli 366 asukasta vuoden 2023 lopussa.

## Lähteet

## Aiheesta muualla
Rīgas Laiks

**Rīgas Laiks** on latvialainen kuukausittain ilmestyvä aikakauslehti. Se on perustettu vuonna 1993 ja tekee muun muassa tutkivaa journalismia. Neljä kertaa vuodessa lehdestä ilmestyy venäjänkielinen numero ja lisäksi verkkosivuilla julkaistaan englanninkielisiä artikkeleita.
## Lähteet

## Aiheesta muualla
* Lehden verkkosivut
Ir (latvialainen lehti)

**Ir** on latvialainen viikkolehti. Se perustettiin vuonna 2010 *Cita diena* -sanomalehden seuraajaksi. *Cita dienan* puolestaan olivat perustaneet *[[Diena]]*-lehdestä eronneet toimittajat kaksi vuotta aiemmin. *Ir* ilmestyy torstaisin ja on  linjaltaan liberaali.
## Lähteet

## Aiheesta muualla
* Lehden verkkosivut
Neatkarīgā Rīta Avīze

**Neatkarīgā Rīta Avīze** (puhekielessä pelkkä **Neatkarīgā**) on latvialainen sanomalehti, joka on keväästä 2020 lähtien ilmestynyt vain verkossa. Lehden edeltäjä oli vuonna 1904 perustettu *[[Cīņa]]*, joka toimi neuvostoaikana kommunistisen puolueen äänenkannattajana. Vuonna 1990 lehti sai uuden nimen, *Neatkarīgā cīņa*, josta loppuosa myöhemmin putosi pois. *Neatkarīgā* on vuodesta 1999 ollut oligarkki Aivars Lembergsin omistuksessa ja sen objektiivisuus on kyseenalaistettu. Vuonna 2016 Lembergs myi lehden miniänsä veljelle.  
## Lähteet

## Aiheesta muualla
* Lehden verkkosivut
Carina Boberg

**Carina Helen Boberg** (12. toukokuuta 1952 Göteborg – 31. toukokuuta 2020 Göteborg) oli ruotsalainen näyttelijä. Hän oli kiinnitettynä Göteborgin kaupunginteatteriin vuosina 1983–2019 ja tuli tunnetuksi 1990-luvulla komediasarjasta *Rena rama Rolf*.
## Lähteet
Boberg

**Boberg** voi tarkoittaa seuraavia:

## Sukunimenä
* Carina Boberg (1952–2020), ruotsalainen näyttelijä
* Carl Boberg (1859–1940), ruotsalainen saarnaaja, kirjailija ja poliitikko
* Ferdinand Boberg (1860–1946), ruotsalainen arkkitehti
* Thomas Boberg (s. 1960), tanskalainen kirjailija

## Muita
* Bobergin kihlakunta, entinen kihlakunta Itä-Götanmaan läänissä Ruotsissa
Inger Hayman

**Inger Margareta Hayman** (s. 4. toukokuuta 1937 Göteborg) on ruotsalainen näyttelijä. Hän aloitti näyttelemisen kotikaupungissaan Göteborgissa ja kävi 1950-luvulla Dramatenin oppilaskoulun. Hän palasi vuonna 1962 Göteborgin kaupunginteatteriin ja on näytellyt myös useissa Göteborgiin sijoittuvissa televisiosarjoissa. Vuosina 1994–1998 hän esitti *Rena rama Rolf* -komedian anoppia.
## Lähteet

## Aiheesta muualla
Hayman

**Hayman** on seuraavien henkilöiden sukunimi:

* Inger Hayman (s. 1937), ruotsalainen näyttelijä
* Mathew Hayman (s. 1978), australialainen maantiepyöräilijä
Sakari Riihelä

**Jouko Sakari Riihelä** (s. 24. tammikuuta 1941 Helsinki) on suomalainen rakentamistalouden emeritusprofessori.

Sakari Riihelä syntyi arkkitehti, yliopettaja Martti Olavi Riihelän ja laulunopettaja Anna Mirjami Pilvisen perheeseen. Hän avioitui 1964 Pirjo Laura Elina Valkosen kanssa. Riihelä tuli ylioppilaaksi Mikkelin lyseosta 1960 ja valmistui Teknillisestä korkeakoulusta diplomi-insinööriksi 1967 ja tekniikan lisensiaatiksi 1973.

Riihelä oli insinööritoimisto A-Betonin rakennesuunnittelija 1966–1971, VTT:n tutkija 1972–1979 ja erikoistutkija 1981–1982, Suomen betoniteollisuuden keskusjärjestön teknillinen johtaja 1979–1981, Oulun yliopiston rakentamistalouden professori 1982–1998 ja Tampereen teknillisen korkeakoulun, sittemmin teknillinen yliopisto,  rakentamistalouden professori vuodesta 1998. Riihelällä on ollut myös useita asiantuntija- ja luottamustehtäviä ja hän on julkaissut tieteellisten tutkimusten lisäksi raportteja ja tietoteoksia.  Petter Forsströmin nimeä kantavan rakennusalan tuotekehitystyöpalkinnon Riihelä sai M. Klamin kanssa 1981.

## Lähteet
De dødes tjern

**De dødes tjern** (norj. ’kuolleiden lampi’) on vuonna 1958 ilmestynyt Kåre Bergstrømin ohjaama elokuva, jota pidetään Norjan ensimmäisenä kauhuelokuvana. Se perustuu André Bjerken samannimiseen romaaniin.
## Juoni

Kuusi oslolaista ystävystä on matkalla erään seurueen jäsenen veljen mökille Østerdaleniin. He ovat kuulleet mökin lähistöllä sijaitsevaan lampeen liittyvän legendan siellä tapahtuneesta henkirikoksesta, jonka tekijä hukuttautui lampeen. Sen seurauksena kaikki, jotka viettävät paikalla aikaa, tuntevat pakottavaa tarvetta hukuttautua sinne. Päästyään perille seurue huomaa mökin olevan tyhjillään ja löytää kadonneen veljen metsästyskoiran lammen rannasta kuolleena. Ystävykset päättävät selvittää paikkaan liittyvän mysteerin, mutta alkavat pian havaita oireita. Lopulta eräs heistä löytyy itse hukkuneena.

## Lähteet
Sirène-luokka (sukellusvene)

**Sirène-luokka** oli Ranskan laivaston neljän  kaksoisrunkoisen sukellusveneen () muodostama alusluokka. 

## Suunnittelu
*[[Narval (Q4)|Narvalin]]* osoittauduttua onnistuneeksi ministeri Édouard Lockroy halusi 1899 tilata kahdeksan aluksen sarjan, mutta Alfred Maxime Laubeuf oli jo suunnitellut *Narvalista* parannetun version. Kesäkuussa 1899 tehtiin tilaus kahdesta parannettuihin suunnitelmiin perustuvasta aluksesta ja toukokuussa 1900 vielä kahdesta aluksesta. Suunnittelun perustana oli sama operatiivinen käyttö kuin *Narvalilla*, mutta erityisesti 36 tunnin partiomatka Kanaalissa. Tähän liittyi erityisesti lyhyt toimintamatka pinta-ajossa, mikä oli 7,5 solmun nopeudella ainoastaan 400 mailia. Toisena rajoittavana tekijänä olivat aluksen heikot majoitusolot.

## Alukset

## Lähteet
*
*

### Viitteet
Vuoripyörösiika

**Vuoripyörösiika** (*Prosopium williamsoni*) on lohiin kuuluva kalalaji. Laji tavataan makeista vesistä Pohjois-Amerikan länsiosista.

## Koko ja ulkonäkö
Vuoripyörösiika kasvaa useimmiten 23–30 cm pitkäksi, ja voi suurimmillaan saavuttaa 70 cm:n pituuden. Laji on ruumiinrakenteeltaan pitkänomaisen lieriömäinen, hoikka ja pitkä- ja litteäkuonoinen. Suu on kuonon alla ja ylähuuli on paksu. Kalalla on rasvaevä ja pyrstöevä on haarautunut. Vuoripyörösiika on väriltään selästään tummanruskea ja väri vaalenee hopeanharmaaksi kylkiä ja vatsaa kohden. Lisääntymisaikana koiraiden päähän muodostuu kyhmyjä. Kalan evät ovat harmahtavat ja rinta- ja vatsaevissä voi olla oranssi vivahde.

## Levinneisyys ja elintavat
Vuoripyörösiian levinneisyyalue ulottuu Luoteis-Kanadasta Mackenziejoen valuma-alueelta Kalifornian pohjoisosiin, Nevadaan ja Utahiin. Lajin elinympäristöä ovat kylmät ja kirkasvetiset järjet, joet ja purot. Ne liikkuvat usein pienehköissä parvissa ja hyövät vesihyönteisiä, planktonia, kalojen kutua ja joskus myös pieniä kaloja. Vuoripyörösiika kutee lokakuusta helmikuulle ja kutu tapahtuu hiekka- tai sorapohjalle.

Vuoripyörösiika on suosittu urheilukalastuksen kohde.

## Lähteet
Gymnote (Q1)

**Gymnote** oli Ranskan laivaston yksirunkoinen teräksestä valmistettu sukellusvene ().

## Valmistus
Aluksen suunnitteli Gustave Zédé. Se tilattiin 22. marraskuuta 1886 Toulonin laivastontelakalta, missä köli laskettiin 20. huhtikuuta 1887. Alus laskettiin vesille 24. syyskuuta 1888 ja otettiin palvelukseen marraskuussa koeajoja varten. Alusta oli 6. tammikuuta 1897 alkaen telakalla muutostöissä, jolloin sen aseistukseksi tuli kaksi Tissierin valmistamaa torpedoputkea, jotka oli asennettu aluksen sivuille. Torpedoina olivat 356 millimetrin mallin 1887 torpedot. Muutostyöt saatiin päätökseen 4. tammikuuta 1900. Alus otettiin palvelukseen 1. toukokuuta 1900.

## Palvelus
Alus oli 19. kesäkuuta 1907 kuivatelakalla, jolloin se upposi vahingossa. Aluksen korjaaminen todettiin kannattamattomaksi, joten se hylättiin 10. syyskuuta. Alus poistettiin palveluksesta 3. lokakuuta ja laivastoluettelosta 22. huhtikuuta 1908. Aluksella kuitenkin jatkettiin 1908–1911 Toulonissa koeajoja. Hylkyä käytettiin hylkyjen nostossa ponttoonina. Se asetettiin myyntiin 1. elokuuta 1911 Toulonissa ja myytiin 2. elokuuta 1911 M. Bénédicille romutettavaksi.
  
## Lähteet
*
*

### Viitteet
Parg

**Pargev Vardanjan**, (, s. 7. kesäkuuta 1996 Hajravank, Armenia) tunnettu ammattimaisemmin taiteilijanimellään **Parg** (, tyyliteltynä **PARG**) on armenialainen laulaja ja lauluntekijä. Hän julkaisi debyyttisinglensä "Ginin u grely" vuonna 2021. Parg edusti Armeniaa kappaleellaan ”Survivor” vuoden 2025 Eurovision laulukilpailussa Baselissa.

## Diskografia
### EP-levyt
* 2023 – *Theatre Session (Live Edition)*

### Singlet
* 2020 – *Tell Me*
* 2020 – *Sareri hovin mernem*
* 2021 – *Kuzes*
* 2021 – *Ginin u grely*
* 2022 – *[[Snap (Rosa Linnin kappale)|Snap]]* (cover-versio, soolona ja J-Marinin kanssa)
* 2023 – *Araj*
* 2024 – *Arev es* (con Brunette)
* 2024 – *Qo mot*
* 2024 – *Kanchum em*
* 2024 – *Es nor tarin*
* 2025 – *[[Survivor (Pargin kappale)|Survivor]]*

## Lähteet
* 

### Viitteet
Konverbi

**Konverbi** on verbin ei-finiittinen eli nominaalimuoto, joka toimii lauseessa vapaana adverbiaalina.

## Konverbi-termin historiasta
Konverbi-termiä käytti ensimmäisenä Gustaf John Ramstedt väitöskirjassaan halhamongolin verbintaivutuksesta (1902). Kielitypologiassa sen toivat kansainväliseen käyttöön Haspelmath ja König (1995); aiemmassa kirjallisuudessa konverbeja oli nimitetty esimerkiksi gerundeiksi, gerundiiveiksi, verbiadverbeiksi tai adverbiaalisiksi partisiipeiksi. Suomalaisessa kielioppiperinteessä monet suomen kielen konverbit on luokiteltu infinitiiveiksi tai niiden taivutusmuodoiksi.

## Konverbien tehtävät ja suhde muihin muotoryhmiin
Konverbien, partisiippien ja infinitiivien eron voi karkeasti kuvata siten, että partisiipit ovat adjektiivin kaltaisia substantiivin määritteitä, infinitiivit ovat tietynlaisten (tyypillisesti esimerkiksi tahtomista, aikomista, pystymistä, käskemistä, alkamista jne. ilmaisevien) verbien pakollisia määritteitä (argumentteja), konverbit taas vapaita adverbiaaleja. 

Konverbit, etenkin monet eurooppalaisissa kieliopeissa ”gerundeiksi” nimetyt, voivat kuvata meneillään olevaa, samanaikaista toimintaa (unk. *a lány *'sírva** lépett be a szobába,'' suom. ''tyttö tuli huoneeseen **itkien***). Lisäksi konverbeilla voidaan ilmaista muitakin päälauseen ja alisteisen lausekkeen aika- tai syysuhteita ([[Komipermjakin kieli|komipermj]]. ''petuk '''kytsaśödz''' kuimiś te me dyniś suśkiśan'' ‘kukon '''kiekumiseen asti''' [= ennen kuin kukko kiekuu] sinä kolmesti minut kiellät’; suom. ''Pekka teki rikoksen '''juotuaan*** [= sen jälkeen, kun oli juonut] *olutta; Pekka teki rikoksen *'juodakseen*** [= jotta voisi juoda] ''olutta)''. Suomessa ja monissa sukukielissä esiintyy myös kieltoa ilmaisevia konverbejä: ''Pekka teki rikoksen '''juomatta*** (= siten, että ei juonut) *olutta.*

Konverbeilla siis ilmaistaan syntaktista alistusta, eli konverbilauseke voi vastata finiittiverbillistä sivulausetta. Monet suomen kielen konverbilauseketyypit on suomen kieliopeissa ollut tapana lukea lauseenvastikkeisiin.

Konverbit saattavat kehittyä verbikantaisista substantiiveista. Esimerkiksi suomen *-mA* on vanha substantiivinjohdin (*juoma, elämä*), mutta *-mA*-teonnimien taivutusmuodot ovat voineet kieliopillistua konverbeiksi (esim. *juomatta*). Konverbeista puolestaan voi kehittyä infinitiivejä *(pystyy *'juomaan**, rupeaa **juomaan**, lakkaa **juomasta*'),* tai ne kiteytyvät adverbeiksi (esim. suomen *tietenkin, verraten,* unkarin *fordítva* ’kääntäen, toisinpäin’).

## Lähteet
Mika Joukio

**Mika Henrikki Joukio** (s. 1964) on suomalainen diplomi-insinööri, joka aloitti toimimisen Metsä Boardin toimitusjohtajana 1. lokakuuta 2014. 31. maaliskuuta 2025 hänen ilmoitettiin luopuvan tehtävästään alkaen 7. huhtikuuta 2025.

Joukio aloitti uransa Metsä Groupin palveluksessa eri tehtävissä vuodesta 1990. Ennen nimittämistään Metsä Boardin toimitusjohtajaksi hän oli Metsä Tissuen toimitusjohtaja vuodesta 2012. Joukio valittiin lisäksi Varman hallintoneuvoston jäseneksi vuonna 2019 ja Atrian hallituksen jäseneksi vuonna 2022. Joukion seuraajaksi Metsä Boardin toimitusjohtajana valittiin Esa Kaikkonen.

## Lähteet
Kova ja pehmeä tiede

**Kova tiede** ja **pehmeä tiede** ovat puhekielisiä termejä, joita käytetään vertailtaessa tieteenaloja metodologisen tarkkuuden, täsmällisyyden ja objektiivisuuden perusteella. Yleisesti ottaen formaaliset tieteet ja luonnontieteet katsotaan koviksi tieteiksi, kun taas yhteiskuntatieteet sekä muut tieteet katsotaan olevan pehmeitä tieteitä.

Tarkat määritelmät vaihtelevat, mutta usein kovalle tieteelle tyypillisiksi ominaisuuksiksi mainitaan muun muassa testattavien ennusteiden tuottaminen, kontrolloitujen kokeiden tekeminen, määrällisesti mitattavissa oleviin tietoihin ja matemaattisiin malleihin tukeutuminen, suuri tarkkuus ja objektiivisuus, korkeampi yksimielisyys, tiedealan nopeampi kehitys, suurempi selitettävä menestys, kasautuvuus, toistettavuus ja yleisesti ottaen tieteellisen menetelmän puhtaamman muodon soveltaminen.

## Katso myös
* Eksaktit tieteet

## Lähteet
Himon’ya

**Himon’ya** () on Tokion kaupunginosa Meguron erillisalueella. Se sijaitsee Musashinon ylängöllä Meguron eteläosassa. Himon’ya on kehittynyt asuinalueena ja Tokion esikaupunkina 1930-luvulta lähtien. Kaupunginosan nähtävyyksiin kuuluu Himon’yan puisto lampineen.

Himon’yan kaupunginosan pinta-ala on 1,03 neliökilometriä, ja se jakautuu kuuteen osa-alueeseen, jotka on numeroitu Himon’ya 1-chōme–Himon’ya 6-chōme. Niissä on yhteensä 17&nbsp;550 asukasta (helmikuussa 2025). Kaupunginosan väestötiheys on siten noin 17&nbsp;000 asukasta neliökilometrillä.

## Historia
Historiallisesti Himon’ya muodosti oman kyläasutuksensa Kami-Meguron ja Naka-Meguron kylien lähistöllä. Se kuului Ebaran piirikuntaan. Paikannimi Himon’ya saattaa viitata alueelta löytyneisiin kivisteeloihin (*himonseki*), jotka ovat peräisin esimerkiksi Muromachi-kaudelta. Nimi tunnetaan jo vuonna 1425 laaditusta teoksesta. Kaupunginosassa sijaitsee muinainen En’yū-jin buddhalainen temppeli, vanhastaan Hokke-ji, joka lienee perustettu vuonna 853.

Vielä 1900-luvun alussa Himon’ya oli maatalousvaltaista aluetta, joka tunnettiin erityisesti bambun viljelystä. Himon’ya alkoi kaupungistua 1930-luvun puolivälissä osana kasvavaa Tokion suurkaupunkialuetta, kun alueen läpi rakennettiin rautatielinja. Nykyinen Gakugei-daigakun rautatieasema tunnettiin alun perin nimellä Himon’yan rautatieasema.

## Kaupunkikuva ja rakennukset
Himon’ya sijaitsee Meguron erillisalueen eteläosassa Musashinon ylängöllä. Naapurikaupunginosia ovat pohjoisessa Setagayan erillisalueen Shimouma ja Meguron Takaban, idässä Meguro-honchō, etelässä Haramachi ja Minami sekä lännessä Tairamachi ja Kakinokizaka. Himon’ya on pääosin vaurasta asuinaluetta. Kaupunginosassa on paljon omakotitaloja, joissa asuu esimerkiksi tunnettuja liike-elämän ja viihdemaailman henkilöitä.

Kaupunginosan nähtävyyksiin kuuluu Himon’yan puisto, joka on perustettu vuonna 1933. Puisto on rakennettu Bentenike-nimisen lammen ympärille. Sen vettä käytettiin alun perin Edo-kaudella keinokasteluun. Uskonnollisia rakennuksia ovat En’yū-jin temppelin lisäksi Himon’ya Hachiman-gūn šintolainen pyhäkkö, jossa säilytetään alueelta löytynyttä *himonseki*-kivisteelaa, ja Himon’yan katolinen kirkko eli Salesion kirkko, joka tunnetaan hääpaikkana.


Tiedosto:Enyuuji temple Shaka-do 2010.jpg|En’yū-jin buddhalainen temppeli
Tiedosto:目黒区立碑文谷公園 - panoramio.jpg|Himon’yan puistoa
Tiedosto:ÆON STYLE HIMONYA 202501-1.jpg|Æon Style Himon’ya -ostoskeskus
Tiedosto:Meguro Himonya Yon Post office.jpg|Himon’yan postitoimisto


## Liikenne
Himon’yan läpi kulkee Tōkyū-rautatieyhtiön Tōyoko-linja, joka johtaa koillisessa Shibuyaan, mutta linjalla ei ole Himon’yan alueella asemaa. Lähimmät asemat ovat Gakugei-daigaku kaupunginosan pohjoispuolella ja Toritsu-daigaku kaupunginosan lounaispuolella.

Himon’yan länsirajalla kulkee kehätie Kannana-dōri eli Tokion prefektuurintie 318. Itä–länsisuunnassa kaupunginosan läpi johtaa valtakatu Meguro-dōri eli Tokion prefektuurintie 312.

## Lähteet

## Aiheesta muualla
Sävja

**Sävja** on taajama Uppsalan kunnassa Uppsalan läänissä Upplannin historiallisessa maakunnassa Ruotsissa. Taajamassa oli vuoden 2023 lopussa 9&nbsp;614 asukasta.

## Lähteet

## Aiheesta muualla
Kateryna Pavlenko

**Kateryna Anatolijivna Pavlenko** (; s. 10. elokuuta 1988 Nižyn) on ukrainalainen laulaja, laulunkirjoittaja ja folkloristi. Hänet tunnetaan etenkin folktronicayhtye Go_A:n laulajana ja perustajajäsenenä, mutta myös Monokate-sooloprojektistaan sekä roolistaan vuoden 2023 elokuvasta Dovbuš. 

Pavlenko harjoittaa perinteistä itäeurooppalaista kansanlaulutekniikkaa lauluissaan.

## Lähteet
Bälinge

**Bälinge** voi tarkoittaa seuraavia:

* Bälinge, taajama Luulajan kunnassa Ruotsissa
* Bälinge, taajama Uppsalan kunnassa Ruotsissa
Kåre Bergstrøm

**Kåre Bergstrøm** (3. helmikuuta 1911 Värmlanti – 24. kesäkuuta 1976 Oslo) oli ruotsalaissyntyinen norjalainen elokuvaohjaaja. Hän esikoisohjauksensa oli *Andrine og Kjell* vuonna 1951. Bergstrøm tunnetaan erityisesti elokuvastaan *[[De dødes tjern]]* (1958), jota pidetään ensimmäisenä norjalaisena kauhuelokuvana.
## Ohjauksia
* *Andrine og Kjell* (1951)
* *Blodveien* (1955)
* *De dødes tjern* (1958)
* *Hans Nielsen Hauge* (1961)
* *Klokker i måneskinn* (1964)
* *Bjurra* (1970)
## Lähteet

## Aiheesta muualla
Erling Lindahl

**Erling Lindahl** (23. kesäkuuta 1903 Bergen – 8. elokuuta 1973) oli norjalainen näyttelijä. Hän teki ensiesiintymisensä Den Nationale Scenessä vuonna 1933 ja näytteli teattereissa eri puolilla Norjaa vuoteen 1973. Lisäksi hän esiintyi televisiossa ja radion kuunnelmissa.
## Rooleja
* *[[De dødes tjern]]* (1958) – psykologi Kai Bugge
## Lähteet
Georg Richter

**Georg Richter** (27. joulukuuta 1915 Berliini – 10. toukokuuta 1972 Oslo) oli norjalainen näyttelijä. Hän teki ensiesiintymisensä oslolaisessa Søilen Teaterissa vuonna 1938.
## Rooleja
* *[[Neljä rakkautta]]* (1951) – meteorologi Finn Borg
* *[[De dødes tjern]]* (1958) – kriminologi Harald Grand

## Lähteet
Keysers gate

**Keysers gate** on Oslossa St. Hanshaugenin kaupunginosassa sijaitseva lyhyt katu, joka ulottuu Akersgatalta Pilestredetille. Se on saanut nimensä historian professori Jakob Rudolf Keyserin (1803–1864) mukaan.

## Kuvia

Keysers gate 1.jpg|Keysers gate 1 (1883). Rakennuksessa toimi Søilen Teater vuosina 1930–1942.
Keysers gate 5.jpg|Keysers gate 5. Sigrid Undset asui jonkin aikaa täällä 1890-luvun alussa. Myös Knut Hamsun asui talossa samaan aikaan.
Keysers gate 8, Oslo.jpg|Keysers gate 8 (Harald Bødtker) valmistui valtion eläkekassan pääkonttoriksi vuonna 1900. Rakennusta korotettiin 1950-luvun lopulla kahdella kerroksella. Nykyisin rakennuksessa on Norjan hallituksen toimistotiloja.


## Lähteet

## Aiheesta muualla
Kevät (EP)

**Kevät** on Sielun Veljien maxi-single vuodelta 1986. Sillä on nimikkokappaleen lisäksi studioversiot kahdesta yhtyeen ensimmäisen albumin kappaleesta. Sen on tuottanut T. T. Oksala. ”Kevät” -kappale julkaistiin kolmea vuotta myöhemmin Myytävänä!-kokoelma-albumilla ja B-puolen raidatkin albumin kasetti- ja cd-versioilla. 

## Kappaleet
# 
# 
# 

## Lähteet

## Aiheesta muualla
* Kevät discogs.com -sivustolla
József Debreczeni

**József Debreczeni** (syntymänimeltään **József Brunner**, 13. lokakuuta 1905 – 26. huhtikuuta 1978 Belgrad) oli unkarinjuutalainen toimittaja, kirjailija ja holokaustiselviytyjä. Hänet vietiin Auschwitzin keskitysleirille toukokuussa 1944. Puna-armeijan vapautettua leirin Debreczeni päätyi työskentelemään Jugoslaviaan, jossa hän julkaisi vuonna 1950 unkarinkielisen muistelmateoksensa *Kylmä krematorio*. Teos jäi pitkäksi aikaa huomiotta lännessä, koska kylmän sodan aikana sitä pidettiin liian kommunistisena. Englanninkielinen käännös julkaistiin ensimmäisen kerran vuonna 2023. Sittemmin Kylmä krematorio on julkaistu 15 kielellä. *[[New York Times]]* valitsi sen yhdeksi vuoden 2024 kymmenestä parhaasta kirjasta.

## Suomennos
* 

## Lähteet

## Aiheesta muualla
*
Cupra maritima

**Cupra maritima** (lat.; ) tai vain **Cupra** () oli antiikin aikainen kaupunki Picenumissa Italiassa. Se sijaitsi lähellä nykyistä Cupra Marittiman kaupunkia.

## Maantiede

Cupra maritima, ”rannikon Cupra”, sijaitsi nimensä mukaisesti Picenumin rannikolla Adrianmeren rannalla Castellum Firmanorumin ja Castrum Truentinumin välillä. Sisämaassa sijaitsi toinen Cupra, Cupra montana eli ”vuoriston Cupra”. Kaupungin kautta kulki Adrianmeren rannikkoa pitkin kulkenut roomalainen tie. Cupra maritiman arkeologinen alue sijaitsee noin kilometrin pohjoisluoteeseen nykyisestä Cupra Marittimasta. Paikka tunnetaan nimillä La Civita ja Civita di Marano.

## Historia

Cupra maritima oli alun perin pikeenien (*Piceni*) heimon asutus. Roomalaisella kaudella se oli linnoitus ja satamapaikka.

Strabon ei kuvaile Cupra maritimaa kaupunkina, vaan mainitsee ainoastaan Cupran temppelin (), jonka hän sanoo tyrrheenien eli etruskien perustaneen. Hän myös kertoo, että ”Cupra” oli tyrrheeniläinen nimi Junolle. Cupran temppelin mainitsee myös Silius Italicus.

On kuitenkin selvää, että temppelin ympärille oli kasvanut kaupunki, sillä kaikki muut maantieteilijät mainitsevat sen kaupunkina, ja siitä näyttää tulleen kahdesta Cuprasta merkittävämpi, niin että sitä kutsuttiin usein pelkästään Cupraksi ilman tarkentavaa lisämäärettä (Pomponius Melalla *Cupra urbs*, Plinius vanhemmalla *Cupra oppidum*). Cupra maritima kuului Velinan ''tribukseen''. Kaupungin asukkaasta käytettiin etnonyymiä *Cuprensis*. Keisari Hadrianus vieraili Cuprassa vuonna 127.

Nykyinen Cupra Marittima on ottanut nimensä antiikin aikaisesta kaupungista. Kaupungin paikalla on suoritettu arkeologisia kaivauksia vuonna 2022.

## Rakennukset ja löydökset

Kaupungin kaivauksissa on löydetty muun muassa roomalainen forum sekä Cupran temppeli. Temppeli rakennettiin keisari Augustuksen aikana. Se uusittiin lähes kokonaan 100-luvulla, erään piirtokirjoituksen mukaan Hadrianuksen aikana liittyen hänen vierailuunsa paikalla. Temppeli edusti korinttilaista tyyliä ja oli heksastyyli, eli sen julkisivussa oli kuusi pylvästä. Temppeli oli rakennettu korkealle podiumille ja siinä oli syvä cella.

## Lähteet

## Aiheesta muualla
Cupra montana

**Cupra montana** (lat.; ) oli antiikin aikainen kaupunki Picenumissa Italiassa. Se sijaitsi nykyisen Cupramontanan kaupungin paikalla.

Cupra montana, ”vuoriston Cupra”, oli rakennettu kukkulalle ja sijaitsi Picenumin sisämaassa. Sen mainitsevat sekä Plinius vanhempi että Klaudios Ptolemaios, ja se oli selvästi erillinen paremmmin tunnetusta Cupra maritimasta eli ”rannikon Cuprasta”, joka sijaitsi Adrianmeren rannalla. Kaupungin asukkaasta käytettiin etnonyymiä *Cuprensis*.

Nykyinen Cupramontana on ottanut nimensä antiikin aikaisesta kaupungista. Sen aiempi nimi oli Massaccio.

## Lähteet
Cupra

**Cupra** voi viitata seuraaviin:

* Cupra, automerkki
* Cupra maritima, antiikin aikainen kaupunki Picenumissa Italiassa
** Cupra Marittima, kaupunki Ascoli Picenon maakunnassa Marchen alueella Italiassa
* Cupra montana, antiikin aikainen kaupunki Picenumissa Italiassa
** Cupramontana, kaupunki Anconan maakunnassa Marchen alueella Italiassa
Søilen Teater

**Søilen Teater** oli Oslossa vuosina 1930–1942 toiminut teatteri. Se sijaitsi osoitteessa Keysers gate 1. Vuoden 1942 jälkeen paikalla toimi vielä kaksi muuta teatteria vuoteen 1946.
## Johtajat
* 1930–1932: Sophus Dahl
* 1932–1934: Einar Sissener ja Johan Henrik Wiers-Jenssen
* 1934–1939: Henry Gleditsch
* 1939–1942: Aud Richter
## Lähteet
Forum Alieni

**Forum Alieni** (myös *Forum Allieni*) oli antiikin aikainen kaupunki Gallia cisalpinassa Italiassa. Sen tarkkaa sijaintia ei tunneta.

Forum Alienin mainitsee ainoastaan Tacitus Vitelliuksen ja Vespasianuksen välisen vuonna 69 käydyn sisällissodan yhteydessä. Maininta ei kuitenkaan anna paljonkaan vinkkejä kaupungin sijainnista, lukuun ottamatta sitä, että se sijaitsi jonkun joen varrella, ja kyseisen joen ylityskohtaa oli tärkeä puolustaa. Joskus kaupunki on sijoitettu Padus (nyk. Po) -joen varrelle nykyiseen Ferraraan, joskus taas Athesis (nyk. Adige) -joen varrelle Mantuan (nyk. Mantova) ja Pataviumin (nyk. Padova) välille koilliseen Hostiliasta, nykyiseen Legnagoon. Viimeksi mainittu on ehkä todennäköisempi paikka ja sopii paremmin kuvauksiin sotajoukkojen liikkeistä.

## Lähteet
Forum Brentani

**Forum Brentani** (myös *Forum Brentanorum*) oli antiikin aikainen kaupunki Umbriassa Italiassa. Sen tarkempaa sijaintipaikkaa ei tiedetä.

Ainoa lähde kaupungin olemassaoloon on Plinius vanhempi, joka mainitsee Umbrian *[[municipium]]eiden* joukossa etnonyymin ”*Forobrentani*”. Se, samoin kuin heti sen edellä mainittu Forum Julii (Pliniuksella etnonyymi ”*Forojulienses cognomine Concubienses*”), on muutoin tuntematon.

## Lähteet
Bulgarian pörssi

**Bulgarian pörssi** () on Sofiassa toimiva Bulgarian ainoa pörssi.

Bulgarian ensimmäinen pörssi oli vuonna 1914 perustettu Sofian pörssi, joka aloitti toimintansa tammikuussa 1918. Poliittisista syistä toiminnassa oli katkos marraskuun 1925 ja syyskuun 1928 välillä. Maassa ei ollut pörssitoimintaa neuvostovuosina 1947–1991. Pörssitoiminta kävi jälleen mahdolliseksi vuonna 1991 säädetyn lain perusteella. Pian maahan perustettiin monia alueellisia pörssejä. Bulgarian pörssi muodostettiin joulukuussa 1995 yhdistämällä viisi alueellista pörssiä. Nykyään pörssin toiminnasta vastaa julkinen osakeyhtiö, joka sai toimiluvan 9. lokakuuta 1997. Sitä sääntelee Bulgarian finanssivalvontakomissio. 

Bulgarian pörssin liikkeitä seuraavat indeksit SOFIX  (15 osaketta), BG40 (40 osaketta), BGTR30 ja BGREIT.

## Lähteet
Oʻzbekneftgaz

**Oʻzbekneftgaz** on vuonna 1992 perustettu uzbekistanilainen öljy- ja kaasuyhtiö. Se on Uzbekistanin valtion omistama.

Oʻzbekneftgaz on kärsinyt taloudellisista vaikeuksista 2020-luvulla. Sen nettovoitot supistuivat vuosina 2021–2024 viisinkertaisesti.

## Lähteet
GNU MPFR

**GNU MPFR** on GNU-projektin kirjasto. Kirjasto on tarkoitettu liukulukulaskentaan oikealla pyöristyksellä. Projektia tukeva INRIA, sekä ranskalaiset Loria (*Lorraine Research Laboratory in Computer Science and its Applications*) ja Lip (*Laboratoire de l'Informatique du Parallélisme*). MPFR on toteutettu C-kielellä ja se perustuu GNU GMP -kirjastolle. MPFR on julkaistu GNU LGPL -lisenssillä.

MPFR on suunnattu tilanteisiin, joissa yhdistetään eri tarkkuuksien liukulukuja, joissa tarkkuus on säilytettävä. 32-bittinen (yksinkertainen tarkkuus) muoto on houkutteleva, koska se vähentää tiedon tallennuksen ja siirron kustannuksia sekä laskenta on nopeampaa verrattuna 64-bittiseen (kaksinkertainen tarkkuus) muotoon. Vuonna 2008 IEEE-standardiin lisättiin nelinkertainen tarkkuus. Lisäksi käytetään puolitarkkuutta (16-bittinen), jota IEEE ei ole standardoinut laskentaan (vain tallennukseen).

IEEE-standardin eräitä rajoitteita on operaatioiden määrittely vain tietylle tarkkuudelle eikä usealla tarkkuudella. Eräät työkalut käsittelevät liukulukuja useilla tarkkuuksilla, mutta eivät välttämättä pyöristä oikein.

MPFR on aloitettu 1990-luvun lopulla INRIAssa ja tekijänoikeudet siirrettiin Free Software Foundationille kesäkuussa 2000.

Esimerkiksi kompleksilukujen laskentaan käytetty GNU MPC -kirjasto käyttää MPFR-kirjastoa. GCC-kääntäjä käyttää käyttää MPFR-kirjastoa C- ja Fortran-kielille vakioarvojen käsittelyyn käännösaikana.

## Lähteet
Amber Brooks

**Amber Jean Brooks** (s. 23. tammikuuta 1991 Evansville) on yhdysvaltalainen jalkapalloilija, pelipaikaltaan puolustaja. Hän on pituudeltaan 170-senttimetrinen ja edustaa USLS-liigassa pelaavaa Dallas Trinityä.

Brooks on pelannut kotimaassaan useille joukkueille, minkä lisäksi hän on edustanut Saksassa Bayern Müncheniä ja Australiassa Adelaide Unitedia. Hän pelasi Yhdysvaltain naisten maajoukkueessa vuonna 2013 yhdessä ottelussa lähes täydet minuutit.

## Lähteet

## Aiheesta muualla
Sania Nishtar

**Sania Nishtar** (; 16. helmikuuta 1963) on pakistanilainen lääkäri, senaatori (12.3.2021 – 30.10.2024), kirjailija ja aktivisti, joka on toiminut rokoteliittouma GAVIn (Gavi, the Vaccine Alliance) toimitusjohtajana (2024-). Hän toimi Pakistanin pääministerin erityisavustajana ministerin asemassa sosiaaliturvaa ja köyhyyden lieventämisen asioissa (15.5.2019–10.4.2022).

Nishtar valmistui lääketieteen ja kirurgian kandidaatiksi (B. Med.) Khyber Pakhtunkhwan provinssin Peshawarssa sijaitsevasta Khyberin lääketieteellisestä yliopistosta (1986). Lääketieteen tohtoriksi (Ph.D.) hän valmistui brittiläisestä  King’s College Londonista (2002). Hänelle on myönnetty myös saman yliopiston kunniatohtorin arvo (2019).

## Lähteet
Outi Lyytikäinen

**Outi Lyytikäinen** (s. 1957) on suomalainen lääkäri (LT), joka työskentelee Terveyden ja hyvinvoinnin laitoksella (THL) tutkimusprofessorina. Hän tutkii erityisesti hoitoon liittyviä infektioita ja niiden esiintymistä Suomessa. Tästä syystä hän on yhteistyössä erikoissairaanhoidon ja pitkäaikaishoidon toimijoiden kanssa tehnyt kartoituksia tartuntatautien esiintymisestä, ja ollut yhdessä muiden infektioasiantuntijoiden kanssa etsimässä hyviä käytäntöjä tämän maailmanlaajuisen haasteen hillitsemiseksi. Hän on kirjoittanut aiheesta laajasti alan ammattilehtiin, pitänyt esitelmiä ja ollut tiedotusvälineissä esimerkiksi tartuntatauteihin, sairaalabakteereihin ja antibiottiresistentteihin bakteereihin, legionelloihin,, listeriaan ja koronavirustartuntaa liittyen.
 
Hän väitteli lääketieteen tohtoriksi Helsingin yliopistossa. Hänen englanninkielinen artikkeliväitöskirjatutkimuksensa (1997) tarkasteli sairaalainfektioita aiheuttavien Staphylococcus epidermidis-bakteerien epidemiologiaa sairaaloissa. Työ oli otsikoitu *Studies on hospital epidemiology of staphylococcus epidermidis*.

## Lähteet

## Aiheesta muualla
* Outi Lyytikäinen (THL)  (researchgate.net)
* Google Scholar -haku Outi Lyytikäisen julkaisuista  (google.com/)
* Outi Lyytikäisen blogeja (thl.fi)
Asko Riitahuhta

**Asko Olavi Riitahuhta** (s. 2. elokuuta 1947 Kankaanpää) on suomalainen yritysjohtaja ja koneensuunnittelun emeritusprofessori.

Asko Riitahuhta syntyi maanviljelijä Martti Artturi Riitahuhdan ja Rauha Koiviston perheeseen. Hän avioitui 1967 sairaanhoitaja Sirkka Tyyne Kristiina Kampin kanssa. Riitahuhta tuli ylioppilaaksi Kankaanpään yhteislyseosta 1967 ja valmistui Tampereen teknillisestä korkeakoulusta diplomi-insinööriksi 1973 ja tekniikan lisensiaatiksi 1987. Tekniikan tohtoriksi hän väitteli siellä 1988.

Riitahuhta oli Tampellassa kattilateollisuuden projekti-insinööri 1974–1980, apulaisprojektipäällikkö 1980–1982, suunnittelupäällikkö 1982–1987, voimateollisuusryhmän kehitysjohtaja 1988–1989 ja Tampella Power Oy:n kehitysjohtaja 1990–1991. Tampereen teknillisen korkeakoulun, sittemmin teknillinen yliopisto, erikoisopettaja hän oli 1982–1988 ja koneensuunnittelun professori vuodesta 1990. Hän toimi myös yliopiston koneosaston johtajana 1996–1998. Riitahuhta oli vieraileva tutkija Stanfordin yliopistossa 1989–1990 ja vieraileva professori Tanskan teknillisessä yliopistossa 1997–1998. Hänellä on ollut myös useita asiantuntija- ja luottamustehtäviä.

## Lähteet
Anna Colbjørnsdatter

**Anna Colbjørnsdatter Arneberg** (n. 1665 Sørum – 23. heinäkuuta 1736 Norderhov) oli norjalainen papin rouva, joka nousi Suuren Pohjan sodan aikana kansallissankariksi. Noin viidensadan miehen vahvuinen ruotsalainen sotajoukko yöpyi 29. maaliskuuta 1716 hänen emännöimässään Norderhovin pappilassa. Colbjørnsdatter onnistui vakuuttamaan vieraat ystävällismielisyydestään, kun hän samaan aikaan teki hälytyksen lähistöllä olleille norjalaiselle osastolle. Ruotsalaiset joutuivat yllätyshyökkäyksen kohteeksi, 42 heistä kaatui ja noin 140 jäi vangiksi, heidän joukossaan joukkoja johtanut eversti Axel Löwen. Välikohtaus heikensi huomattavasti ruotsalaisten mahdollisuuksia päästä Gjellebekkiin sijoittuneen norjalaisten pääjoukon ohi, ja he joutuivat lopulta perääntymään. Tapahtuma tuli tunnetuksi Ove Mallingin vuonna 1777 ilmestyneestä kirjasta *Store og Gode Handlinger af Danske, Norske og Holstenere*. Sen jälkeen sitä kerrottiin näytelmissä, runoissa ja koulukirjoissa. Colbjørnsdatter itse kuoli noin 70-vuotiaana 1736. Hänet on haudattu Norderhovin kirkkoon, jossa palsamoitu ruumis oli näytillä 1960-luvulle saakka. Pappila toimii nykyisin museona.

## Lähteet

## Aiheesta muualla
Gustave Zédé (Q2)

**Gustave Zédé** (*ex-Sirène*) oli Ranskan laivaston yksirunkoinen sukellusvene ().

## Valmistus
Aluksen suunnitteli Gaston Romazzotti, jonka suunnitelma perustui Gustave Alexander Zédén luonnokseen. Se tilattiin 4. lokakuuta 1890 nimellä *Sirène* Toulonin laivastontelakalta, missä köli laskettiin seuraavana vuonna. Se nimettiin 1. toukokuuta 1891 uudelleen *Gustave Zédéksi*. Pariisilainen Sautter-Harlé aloitti 1. helmikuuta 1893 sähkömoottorin asentamisen. Alus laskettiin vesille 1. kesäkuuta 1893, minkä jälkeen tehtiin 12. marraskuuta 1894 ensimmäiset moottoreiden koekäytöt aluksella. Joulukuussa 1898 aluksella tehtiin Salins d’Hyèresissä hyökkäyskoe taistelulaiva *[[FS Magenta (1890)|Magentaa]]* vastaan. Koeajot saatiin päätökseen () joulukuussa 1899. Alus otettiin palvelukseen 1. toukokuuta 1900.

## Palvelus
Ranskan presidentti Loubet osallistui 1901 Cherbourgissa sukellusharjoitukseen, minkä jälkeen aluksella tehtiin Ajacciossa onnistunut hyökkäysesitys taistelulaiva *[[FS Charles Martel (1893)|Charles Martelia]]* vastaan. Ajaccioon aluksen avusti hinaaja *Utile*. Alus poistettiin laivastoluettelosta 9. elokuuta 1909, minkä jälkeen se oli Toulonissa odottamassa romuttamista. Se asetettiin myyntiin 1. elokuuta 1911 Toulonissa ja myytiin 2. elokuuta 1911 M. Bénédicille romutettavaksi.

## Lähteet
*
*

### Viitteet